मुंबई। भारतीय रुपया बुधवार के कारोबार में डॉलर के मुकाबले रिकॉर्ड नए स्तर तक लुढ़क गया। पूर्वाह्न 11.40 बजे रुपया 71.76 के स्तर पर रहा। इस दौरान रुपया अपने सर्वकालिक निचले स्तर 71.79 तक भी लुढ़क गया था। इससे पहले रुपया बुधवार को ही 10.40 बजे 71.75 के स्तर पर रहा था। कोटक सिक्योरिटीज के करेंसी एंड इंटरेस्ट रेट्स के डिप्टी उपाध्यक्ष अनिंदय बनर्जी के मुताबिक, देश के शेयर और बॉन्ड बाजार में गिरावट से रुपया लुढ़का है।आपको बता दें कि भारत दुनिया की छठी सबसे बड़ी अर्थव्यवस्था है। भारत ने अप्रैल से जून 2018 यानी बीती तिमाही के दौरान 8.2 फीसदी की आर्थिक वृद्धि दर्ज की है। पिछली तिमाही में ये दर 7.7 फ़ीसदी थी।देश को अपनी तेल जरूरतों को पूरा करने के लिए 81 प्रतिशत आयात करना पड़ता है। क्रेडिट रेटिंग एजेंसी मूडीज़ ने पिछले सप्ताह कहा कि भारत का 3.3 प्रतिशत के राजकोषीय घाटे के तय लक्ष्य से आगे निकल जाने का जोखिम है। कच्चे तेल के ऊंचे दाम से अल्पकालिक तौर पर राजकोषीय दबाव बढ़ जाएगा। सरकार ने चालू वित्त वर्ष के दौरान राजकोषीय घाटा 3.3 प्रतिशत रहने का अनुमान लगाया है। अप्रैल- जून तिमाही में राजकोषीय घाटा पूरे वर्ष के अनुमान का 68.7 प्रतिशत रहा है।